Hoekom kinders boelies word by die skool - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoekom kinders boelies word by die skool
Hoekom kinders boelies word by die skool
Die onlangse selfdood van 'n tienermeisie nadat sy by die skool geboelie is, het weer eens hierdie sosiale probleem onder die soeklig geplaas en vrae laat ontstaan oor waarom kinders boelies word.
Boelies word gemaak, nie gebore nie en gebeur op 'n baie jong ouderdom; as die normale aggressie van tweejariges nie konsekwent hanteer word nie, ontwikkel kinders nie interne selfbeheersing teen sulke gedrag nie. Boeliery is 'n blywende gedragstyl, hoofsaaklik omdat boelies kry wat hulle wil hê – te minste aan die begin.
Die meeste boeliery vind plaas in en om die skool en op die skoolterrein, hoewel die internet hom leen tot besonder onrusbarende vorms van boeliery. Volgens die USA National Center for Statistics rapporteer ongeveer 20 persent leerders dat hulle by die skool geboelie word.
Tot omtrent op sewejarige ouderdom slaan boelies op omtrent enigeen toe. Daarna sonder hulle kinders uit wat gepaste onderdanige slagoffers is. Boelies hou van slagoffers wat sigbaar ontsteld raak as op hulle gepik word en wat nie vriende of bondgenote het nie.
Die redes agter boeliery kan enigiets wees van gebrekkige impulsbeheer en woedebestuur tot wraak en 'n begeerte om in te pas. Die algemene persepsie is dat skoolboelies algemene trekke deel, soos aggressie, dominansie, effens laer as gemiddelde intelligensie en leesvermoë, en net middelmatig gewild is by die skool. Boelies kan swak sosiale vaardighede, lae empatievlakke en 'n swak selfbeeld hê en hulle boelie om hulself te laat beter voel, of hulle kom uit gekompliseerde huise
Hoewel die bogenoemde eienskappe steeds relevant is, is daar 'n nuwe opvatting dat boelies hoër op die sosiale leer is en ander afdruk ten einde bo-aan die hiërargie te bly. Sommige boelies neig om beter sosiale vaardighede te hê, is dikwels charismaties en die onderwysers hou van hulle en hulle kan hul boeliery aan- en afskakel na gelang van hul behoeftes.
Dorothy Espelage, 'n professor in opvoedkunde aan die Universiteit van Noord-Carolina, voer ook aan dat hoewel gesinsgeweld en sibbeagressie risikofaktore is vir kinders om boelies te word, dit nie die enigste redes is nie. Volgens haar sal kinders wat in gewelddadige huise grootword maar 'n skool met 'n teenboelieprogram en 'n ondersteunende atmosfeer bywoon nie noodwendig boelies word nie.
Sherri Gordon noem die faktore wat maak dat tieners ander boelie:
Tieners wat in beheer wil wees of mag wil hê, is vatbaar vir boeliery. Hulle het interaksie met ander mense net as dit op hulle voorwaardes geskied. As dinge nie na hulle wense verloop nie, kan hulle oorgaan tot boeliery.
Soms kan boeliery 'n manifestasie van sosiale status wees. Kinders wat gewild is, spot dikwels kinders wat minder gewild is met voortdurende verhoudingsaggressie en –gedrag. Gewildheid kan kinders ook daartoe lei om gerugte en skinderstories te versprei en ander uit te stoot.
Tieners wat slagoffers van boeliery was, soek dalk na maniere van vergelding of wraak. Hulle voel dikwels dat hul optrede geregverdig is omdat hulle ook geteister en getreiter was. Wanneer hulle ander boelie, kry hulle 'n gevoel van verligting en regverdiging vir wat hulle deurgemaak het.
Tieners uit gewelddadige huise sal meer tot boeliery geneigd wees as ander kinders omdat aggressie en geweld vir hulle modelle is. Net so kan kinders met permissiewe of afwesige ouers ook tot boeliery oorgaan. Dit gee hulle 'n gevoel van mag en beheer, wat in hul eie lewens kortkom.
Sibbeboeliery kan tot boeliery by die skool aanleiding gee. Wanneer 'n ouer broer of suster 'n jonger sib terg en treiter, skep dit 'n gevoel van hulpeloosheid. Om daardie gevoel van mag te herwin, boelie hierdie kinders ander kinders en boots self die ouer sib na.
Kinders wat verveeld is en afleiding soek, sal soms tot boeliery oorgaan om bietjie drama en afleiding by hul andersins vaal lewens te voeg.
Kinders wat empatie kortkom, geniet dit dikwels om ander mense se gevoelens seer te maak. Nie alleen geniet hulle die gevoel van mag wat hulle kry as hulle ander boelie nie, hulle kan dit dalk snaaks vind.
Tieners boelie ander kinders omdat hulle op die een of ander manier anders is, byvoorbeeld kinders met spesiale behoeftes. Kinders word ook uitgesonder weens hul ras, geloof en seksuele oriëntasie.
Soms boelie kinders ander kinders om in te pas by 'n kliek, selfs al druis dit teen hul beter wete in. Dikwels is hierdie kinders meer daaroor besorg om in te pas en aanvaar te word as oor die gevolge van boeliery.
Kuberboeliery het 'n groot nuwe probleem geword. Waar boeliery voorheen hoofsaaklik tot die skool beperk was, gee handtoestelle nou aan boelies konstante toegang tot hul prooi. Kuberteistering kan veral ontstellend wees omdat dit dikwels anoniem gedoen kan word; slagoffers het geen idee wie die daders is nie.
Bekamping van skoolboeliery
Studies toon dat die mees effektiewe manier om 'n boelie te stop is om omstanders te aktiveer; op stuk van sake, omstanders beloon die boelies met aandag. Omdat die meeste kinders op die een of ander tyd boeliery aanskou, is dit noodsaaklik om alle kinders te leer dat hulle 'n belangrike rol het om boeliery te stop. 'n Boelie kan dalk 'n poging aanwend om op te tree teen een persoon wat uitpraat, maar dis onwaarskynlik dat hy verskeie sal teiken.
Wanneer boeliery aangevat word, is dit belangrik om 'n ondersteunende skoolomgewing oor die algemeen en 'n skoolbeleid met betrekking tot boeliery te hê. Espelage sê "… wat ons uit ons navorsing weet, is dat in skole waar aandag gegee word aan samehangendheidskwessies en seker gemaak word dat elke kind voel dat hy in daardie skool hoort, daar minder boeliery is."
Laat 'n klas saam 'n boeliesituasie opvoer en na alternatiewe maniere soek om konflik te hanteer. Dit al hul empatie versterk en hulle help om saam met boelieoplossings na vore te kom.
Identifiseer areas by die skool of sekere kolle waar baie boelievoorvalle skynbaar voorkom en laat 'n klasmonitor of skoolpersoneel die area patrolleer.
As jy uitvind dat boeliery by die skool plaasvind, doen stappe om dit te voorkom. Begin deur die situasie te identifiseer en 'n dinkskrum oor die oorsake te hou. Praat met jou kind as jy 'n ouer is, of al die betrokke kinders as jy 'n onderwyser is, en kom na vore met 'n aksieplan om die boeliery te voorkom en te stop.